Maji ta ac caparut na Jeju ma',
xuruxut mama' ac urut na.
Querec ac con na wari' Jeju.
Wara om na tocon pain ca xo' pan' nucun pane.
Tomi' querec ac urut con na pain ca taxipa' urut con ca':
Cain' cain' ne con wari' cwa' quem Taramaxicon co ca' na taxipa' capijacon Iri' Jam ac urut con.
Para wara om ne tocon pain ca xo' pan' nucun quem?
Ca caracat nucun tara ron?
Ca caracat nequem jicon con cote ca tara ra na ca tomi' querec urut con ma'.
Om na ac caparut na.
Om na ca caracat nucun ca to' om nain tocon.
Om na ca caracat nequem jicon con cote ca ca to' om nain tocon quem.
Om pan na tocon,
ma' ta querec pin' cacapa' oro wari' pain ca hwara' opa ne pain ca quep xio pin ton ta na Iri' Jam.
Pain ca toha toha wet ca xina cwa',
na e' na pain ca ara xin ca ara je capari' Iri' Jam co hwet roron oro wari' ta napa' ma'.
Xim pin ta' iri na quem.
Xim pin iri na ne,
om ta taramaja mami' ac iri'.
Pain ca pe pe wet tain macan' ca',
ac naran ina pain ca toha mi' toton pain ximicocon oro wari' ta na ca tomi' caparut ma'.
Tomi' iri nain i ma' Jeju ne,
cupa' ac cain na morocacon pain macan'.
Meo maram ac cain na,
wara ca' na co om tocon ma',
toto ac cain na pain tocon.
Tomi' ac con na:
Mao rain wijimain xuterem' ma',
ca Siloé caca oro wari' ma'.
Hohoc ac main tara tucum na ca tomi' con ma'.
Mam' napari' pain cominain Siloé Iri' Jam ta nanain wijimain xuterem' oro wari' ma'.
Je ca o' ma' mi' cacain quem,
je ca tomi' mao ne ca Siloé wa ma'.
Ma ac ca na,
mao ac cain na wijimain xuterem' ma',
hohoc ac cain na tocon.
Querec pin' ac ca na.
In mao ac cain na xiricon quem.
Querec nonon oro win ma' ca cocon oro xucucun wari' co querec taxipa' nonon pain ca xiram pa' xine,
mi' xine pain oro carawa cocon oro wari' ma'.
He ac caca na.
Ac wari' co xao pe taxipa' nain i cain pane napa' me,
co mi' xine taxipa' oro carawa pane,
ac wirico ne ma' ira ac caca na.
E'e',
wirico ma' ira ac caca na oro xucucun.
Om na,
xucun wari' ta,
ac wirico e' na ta ac caca na oro xucucun ma' quem.
Wata' cwa' ira pan ac ca na.
Cain' cain' ma quem?
Para querec pin' ma ma' quem ac cocon na.
Om na,
co cwain ta,
co Jeju na wixicon cwain,
wirico co meo maram nain macan' pain morocacon,
toto ac cain na pain tucu.
Tomi' ac capa' na:
Mao rain Siloé ma',
hohoc ac main tara tucum ta napa'.
Hwet ac tain na,
hohoc ac tain na tucu,
querec pin' ac ta' na quem na.
Main ca pe ca quem ac cocon na.
Om ca taxi' ton ta ac ca na.
Oro wari' ma',
o mao ac cocon na co quep xio pin wa ma',
o mi' nonon cocon oro fariseu.
Xec nein ca xao to wa ne ca xumu wa na pain ca meo maram cain macan' pain morocacon Jeju ma',
pain ca quep xio pin con ma'.
Tomi' querec pan nonon oro fariseu ma' quem:
Para querec pin' ma ma' quem nonon.
Om na,
meo maram nain macan' pain morocacon,
toto ac cain na pain tucu.
Hohoc ac tain na tucu,
querec pin' ac ta' na quem tata.
Ma' ac caca na oro fariseu co tomi' ca' nana quem:
Om ca maqui' con Iri' Jam co ara nain i ma'.
Xi taramaja ara ca pain xec nein ca xao to wa ne ca xumu wa ca',
pain ca ta taramaja hwein me ta capari' ca' na ca tomi' caca ma'.
Tara con ac caca na oro xucucun ma' quem.
Mo xi caracat ca,
om xi ara taxi' ac i ma' cain carawa ca om ara taxi' ne ca wari' wa ta.
Ac i ma' na ca coromicat ni ca' xucucun.
Tomi' querec mami' ac cocon na:
To' querec pin' napa' pain tucu ta mon.
Cain' ca coromicat mi' mon quem nonon.
Profeta na ta ac ca na.
Oro taramaxicon nuxut pain ca judeu urut ca',
om ca howa cocon pain ca om ne tocon pane.
Om ca howa caca pain ca quep xio pin napa' pain tucu ca ma' quem.
Je ca harahap je cocon cote ca cam jicon ma'.
Tomi' querec ac cacam na:
Pije' nuhu' na co cwa' ra?
Wara om na tocon pain ca xo' pan' nucun ta hun.
Cain' cain' xira quem?
Para querec pin' ca pain xocori ca' quem nanam.
Pije' nuxut ta ac cacama na cote ca cam jicon.
Taxi' paxi' urut con pain ca wara om ne tocon pain ca xo' pan' nucun pane.
Ane om taxi' urut con pain ca querec pin' ca pain xocori ca' ne.
Om ca taxi' urut con co quep xio pin non quem.
Ho' tarama' pin na,
taxi' pan xucun.
Je xi tomi' querec pan hun quem?
Tomi' xo' pan turuhu' pain ac cocon na.
Tomi' ac i ma' na cote ca cam jicon ma',
xi om ne ca jin' ara cocon oro taramaxicon ta.
Wara tomi' ara xi' nana:
Wari' co Cristo na ta non Jeju ma',
xin hwet pin ac xut con tara,
om ta corom mami' cain xirim ca cut in to xijexi' pain ca judeu iri' ca' nana.
Je ca tomi' ac i ma' ca cote ca cam jicon ma',
pain ca ho' tarama' pin na,
taxi' pan xucun,
je xi tomi' querec pan hun quem cacama ma'.
Hap ra mami' ac cocon na co quep xio pin wa ma' quem.
Tomi' iri'o' ra ta,
taraju nem Iri' Jam ta.
Taxi' urut con wari' ma',
taxi' urut con pain ca caracat ca ma' na ca tomi' cocon ma'.
Tara con ta'a ac ca na.
Am caracat ca,
om ca taxi' ton.
Ma' xica' pe e' na carawa ca taxi' ta' ca'.
Taxi' xije pain ca om capa' tucu ira,
taxi' xije pain ca querec pin' ta' pain xocori ca' quem na ca tomi' ca ma'.
Cain' cain' quem quem?
Cain' ca to' querec pin' cain tucum ma' quem ac cocon na.
Wara tomi' paxi' inuhu',
ane om howa mahu' pain ca tomi' ta' ca' ne.
Para param mami' hwein ca taraju wa ma' quem?
Ja' ja' xuxun na hwe quem ra na ca tomi' cocon ma'.
Tomi' xirac ac cocon na:
Wum co ja' ja' pan non ta.
Warut iri na ne,
ja' ja' urut con Moisés ta.
Taxi' urut con Moisés cara pane,
wirico Iri' Jam na co mi' non pain ca hwara' opa tamana nucun.
Co ma' iri na ne,
om ca taxi' camain' urut con.
Om ca taxi' urut con co mi' non pain ca hwara' opa nucun quem.
Am wari' con,
am Iri' Jam con,
om ca taxi' urut con ta ac cocon na.
Wa inuhu' me!
Xi quep xio pin ara capa' ta!
Je xi taxi' hun co mi' non pain ca hwara' opa wa ma' quem?
Taxi' urun Iri' Jam pain ca miri'om cocon oro caracat pain ca quep xiho' xut me cocon ma'.
Ane xiram pa' cocon co tomi' ha' nonon ma' ne,
co ara nanain ca param nucun ma'.
Pain ca xo' ma' ten qui' ne macan' pane,
om ca querec camain' tocwa wari' co to' querec pin' wa tocon co wara om tocon pain ca xo' pan' nucun ta.
Mo xi om maqui' con Iri' Jam ca hwara' opa nucun co ma',
om xi quep xio pin ac capa' ta na ca tomi' tococwa ma'.
He ac cocon na.
Wara caracat qui' main ca pan' qui' nem ma' ira.
Cain' xi tomi' xo' ac maparut con Iri' Jam quem nonon,
xin hwet ca' ac cocon na pain xirim ca cut in to xucucun ma'.
Taxi' ac con na Jeju pain ca xin hwet ca' cocon pain xirim ca cut in to xucucun ma' quem.
Pirao' ac con na.
Mam' iri non ne,
tomi' querec ac con na:
Howa mon co Iri' Wari' ma' quem na ca tomi' querec con ma'.
Ma' wari' co Iri' Wari' ma' quem ac ca na.
Tomi' hwet ne con,
ma' ta howa ton ta ac ca na.
Querec mon ma' ira.
Wata' ta,
co tomi' nem cwa' ta ac con na Jeju.
Howa inem ta Taramaxicon ne ac ca na,
pe torotop mi' querec te ac con na.
Tomi' ac ca na Jeju:
Maqui' inain macan' ca',
ma' ta querec pin' tococwa oro wari' pain ca taraju pa' nucucun.
Oro wari' co querec pin' paxi' xucucun pain ca om taraju pa' cacain capijacon Iri' Jam ma',
an xiho' nonon wari' co om tococon.
Ac ca to' querec pin' xine na tococon pain ca mi' tococwa pain ca taraju pa' wa quem.
Oro wari' co taraju pa' urut xi' ma nanain capijacon Iri' Jam ma' iri na ne,
ac ca querec caca paxi' na,
ane om querec caca ne.
Om ca taraju pa' caca.
Om cara na tococon pain ca om taraju pa' nucucun ta na ca tomi' ca ma'.
Ma' ac caca na oro fariseu co taraju nonon pain ca tomi' ac i ma' ca ma'.
Cain' cain' xima quem ac cocon na.
Ac ca tomi' maparut na,
ac ca om ne na tucuhu' pain ca om taraju pa' hwein capijacon Iri' Jam maparut ron ac cocon na.
Tomi' ac tococwa na:
Mo xi querec pin' xujuhu' pain ca om taraju pa' hwein capijacon Iri' Jam ma',
an xiho' ac huhun xira wari' co om tococon ma',
co jain jain nana pain ca querec xixi' na caca ma'.
Om ac ne xira ca tomi' em' xihwe pain ca caracat nuhu'.
Ane taraju pa' urut xi' ma hwe ne.
Je ca an xiho' huhun wari' co querec urut xi' ma paxi' nana ma',
ane om ne tococon ne.
Om ca xic am ac xihwe pain ca caracat nuhu' ta na ca tomi' tococwa ma'.